Mynwerker met vermoedelik gesteelde goedere betrap(Foto verskaf) ŉ 51-jarige mynwerker is Dinsdag in Standerton, Mpumalanga in hegtenis geneem op aanklag van die besit van vermoedelik gesteelde goedere. Die verdagte is ŉ werknemer van die Seriti-myn en ondersoekbeamptes van die myn saam met speurders van die polisie in Standerton het hom in hegtenis geneem. Hy het vermoedelik gesteelde eiendom ter waarde van ongeveer R100 000 in sy besit gehad. “Volgens inligting het ŉ bestuurder van die myn opgemerk dat eiendom, wat in ŉ stoorkamer en in kantore gehou word, begin verdwyn,” sê brig. Selvy Mohlala, woordvoerder van die polisie. “Hy het ŉ interne ondersoek van stapel gestuur en die saak by die polisie aangemeld.” (Foto verskaf) Die span speurders het Maandag ŉ soektog by die man se huis uitgevoer. Hulle het onder andere beslag gelê op twee televisiestelle, sonpanele, vyf besems, vier hamers, gereedskap, batterye, kabels, ŉ watersuiweraar, verfkwasse, ŉ boks met 18 bottels Sunlight Liquid en konstruksietoerusting. Die verdagte sal binnekort in die hof verskyn.